Йордан Стубел
Янка и мече

chitanka.info

Отбила се Янка

на меча полянка.

Седна да почине,

дорде слънце мине.

Па си тихом рече:

— Ела, малко мече,

ще ти дам тревица

и вода-водица,

цвете самокитка

и месена питка —

месила я мама,

да раста голяма.

Мечето дочуло,

бързо си обуло

меките цървулчета

на върха с пискюлчета,

със по две звънчета

като на момчета,

та да плаши всичките,

вълците и птичките.

Палавото мече

като се затече,

та се спря при Янка

в росната полянка.

Устица отвори,

па й заговори:

— Хубавелке, дружке,

Янке теменужке,

аз не ща тревица,

ни вода-водица,

нито самокитка,

ни месена питка,

нито син синчец —

ще ми се медец

и игри игралки,

че сме още малки.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.